**NOUL NEAMȚ, LĂSTAR AL TRUDEI DUHOVNICEȘTI ȘI CULTURALE A MĂNĂSTIRII NEAMȚ**

Mănăstirea Noul Neamț a fost întemeiată pe vremea domnitorului Alexandru Ioan Cuza, când mai mulți călugări de la Mănăstirea Neamț, în frunte cu duhovnicul mănăstirii, Arhimandritul Andronic Popovici, care nefiind de acord cu secularizarea averilor mănăstirești și cu interzicerea slujbelor în limba slavonă în vechea lavră a Neamțului, trec Prutul în Basarabia care de la anul 1812, fusese anexată de Imperiul Țarist. Părintele Andronic, împreună cu ieromonahul Teofan Cristea intervin la Arhiepiscopul Antonie al Chișinăului, pentru a construi o mănăstire de călugări pe moșia Chițcani – Copancă, în fapt moșie a Mănăstirii Neamț. Pe 13 ianuarie 1864, Sinodul de la Sankt Petersburg aprobă cererea ierarhului. Se înființează, astfel, Mănăstirea Noul Neamț-Chițcani, cu hramul ,,Înălțarea Domnului”, cu rânduiala athonită, așa cum era și la Neamț. În anul 1867 se construiește Catedrala ,,Înălțarea Domnului” cu rol de biserică principal a mănăstirii, în anul 1885 se ridică Biserica ,,Înălțarea Sfintei Cruci”, iar în anul 1904 Biserica ,,Adormirea Maicii Domnului”. În anul 1912 se începe construcția clopotniței. Aceasta are o înălțime de 60 de metri și 5 nivele, fiind cea mai înaltă din Basarabia. Cel mai mare clopot, dintre cele 12, are greutatea de 8,7 tone. În anul 1917 mănăstirea Noul Neamț a fost puternic bombardată de către bolșevici.

O data cu Unirea Basarabiei cu România, Mănăstirea Noul Neamț cunoaște o dezvoltare deosebită. Din anul 1939, aceasta va purta denumirea de Sfântă Mânăstire Patriarhul Miron Cristea (la cererea monahilor, patriarhul fiind strănepot al ieromonahului Teofan Cristea, întemeietor al mănăstirii alături de duhovnicul Andronic)[[1]](#footnote-2). În anul 1945, sovieticii arestează pe starețul Axentie Munteanu și îl trimit în lagăr, de unde nu s-a mai întors, autoritățile încercând să introducă slujba în limbă slavonă în biserică[[2]](#footnote-3), însă nici un ieromonah nu va răspunde la această cerința. După 1962 mănăstirea este închisă și transformată în spital pentru bolnavi de tuberculoză.

Odată cu perestroika, la 20 septembrie 1990 patriarhul Rusiei, Alexei al II-lea emite un ordin, pentru redeschiderea sfântului așezământ. Primul stareț de după redeschidere a fost numit ieromonahul Dorimedont. În 1991 se deschide aici Seminar Monahal ,,Sfântul Paisie Velicicovski”. Fiind așezată pe malul stâng al Nistrului, după 1992 când s-a format o structură organizatorică separatistă autointitulată Republica Transnistreană și după războiul din 1992, mănăstirea a avut de suferit, însă a continuat viața administrativă și duhovnicească. Au fost făcute ample lucrări de reparație și restaurare la toate clădirile, iar în 1999 se restaurează și Catedrala ,,Înălțarea Domnului”. În mănăstire a trăit unul dintre cei mai îmbunătățiți părinți din Basarabia, Părintele Selafiil Cel Orb (1908-2006) care a fost părintele duhovnicesc al Ieromonahului Sabatie Bastovoi, care a și scris o carte cu viața Părintele Selafiil Cel Orb.

Cu toate greutățile întâmpinate, Mănăstirea Noul Neamț, rod al trudei monahilor nemțeni, este și astăzi cea mai renumită și mai vizitată mănăstire din Basarabia.

**Pr. Cuțuhan Ionel**

1. Schirhimandritul Andronic POPOVICI, *Aduceri aminte, 1820-1892*, Ed. Mănăstirea Noul Neamț, Cathisma,

   București, 2007, p.148. [↑](#footnote-ref-2)
2. *Catalogul expoziției-eveniment 150 ani: Mănăstirea ,,Înălțarea Domnului” Noul Neamț*, s.n., Chișinău, 2014, p. 3. [↑](#footnote-ref-3)